L-ex attakkant ta’ Chelsea, Diego Costa, ġie kkundannat għal sitt xhur priġunerija wara li evita li jħallas it-taxxa. Minkejja kollox l-iskorer prolifiku ta’ Atletico Madrid se jħallas €36,000 multa biex jevita li jidħol il-ħabs. L-attakkant Brażiljan ammetta l-akkużi miġjuba kontrih meta intqal li ffroda madwar €.1.1 miljun f’taxxi. Hu ġie akkużat ukoll li ffroda lill-istat b’aktar minn £900,000 billi naqas li jiddikjara aktar minn €5.15m (£4.63m) wara li ġie akkwistat minn Chelsea lura għas-sena 2014. Id-dipartiment tal-finanzi Spanjoli żiedet offiża oħra għall-player Spanjol/Brażiljan għalkemm wara li raw l-evidenza kollha naqqsulu l-multa bin-nofs. Costa kien xehed fil-qorti f’Ġunju ta’ sena ilu u kif għedna ammetta dawn l-akkużi kollha. Kelliem għall-club ta’ Atletico Madrid sostna li Costa ftiehem mal-prosekutur biex iħallas il-multa imposta lilu sabiex jevita l-piena fil-ħabs. Sadanittant matul din il-ġimgħa mistenni jkun hemm ftehim mill-ġdid fil-qorti sabiex Diego Costa jħalli warajh dan l-episodju xejn dekoruż u jikkonċentra lejn it-tkomplija tal-kampjonat La Liga Spanjola. Iż-żmien li Diego Costa qatta’ ma’ Chelsea kien fih kemm tlugħ kif ukoll inżul għalkemm fl-aħħar ġimgħat tal-avventura tiegħu fi Stamford Bridge xejn ma spiċċat kif suppost wara battibekk li kellu mal-coach ta’ dak iż-żmien Antonio Conte.